**360 de grade (la umbră)**

*Adina Coltea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un gol răsturnat

într-un ochi de sticlă

prelins pe-un picior

de damă de pică

încordat rotund

pe un cal de mare

rezemat confuz

pe o scoică de soare

apusă prelung

sub o frunză de cer

înnoptat de toamnă

pe un mal stingher

rupt dintr-un pas

pierdut aiurea

într-o urmă de ceas

pe o mână de stea

cu umbra întinsă

pe-un zid de perdea

îngălbenită de cuvinte

din pietre uitate

în tălpi de jurăminte

tăcute colorat

în cioburi de fapte

strânse-n mirări

pe orizonturi de şoapte

muşcate adânc

pe buze ţipate

în goluri uneori

răsturnate…